《移居 其二》
宋代·丘葵

田家一路到村南，尽是农人野叟谈。鸟过江来平入树，牛沿堤去倒行潭。

蜻蜓影下波纹皱，䆉稏穗中秋意含。日暮东坡浑似画，倚风无数水荭酣。

作者简介：泉州同安人，字吉甫。早年有志朱子之学，亲炙于吕大圭、洪天锡之门。杜门励学，不求人知。宋亡，居海屿中，因自号钓矶翁。元世祖闻其名，遣御史奉币征聘，不出，赋诗见志。年八十余卒。有《易解义》、《书解义》、《诗解义》、《春秋解义》、《周礼补亡》及诗集。